ડોનાલ્ડ ટ્રમ્પની આ વિદેશ યાત્રાએ ભારે ચર્ચા જગાવી છે. તે પછીની તેમની વિદેશ યાત્રા ભારે ચર્ચા જગાવી શકે તેમ હોય તો તે છે ભારતની સંભવિત મુલાકાત. પ્રજાસત્તાક દિવસની પરેડમાં જુદા જુદા દેશોના વડાઓને વિશેષ આમંત્રણ આપવામાં આવે છે. નરેન્દ્ર મોદીની સરકાર માટે આ વખતે છેલ્લી પરેડ છે. પ્રથમ પરેડ વખતે અમેરિકાના તે વખતના પ્રમુખ બરાક ઓબામાને આમંત્રણ આપવામાં આવ્યું હતું. ઓબામાનું વ્યક્તિત્વ ટ્રમ્પથી તદ્દન વિરોધાભાસી. તેમની મુલાકાત સારી રહી હતી અને ત્યારબાદ નરેન્દ્ર મોદી પણ તરત જ અમેરિકાના પ્રવાસે ગયા હતા. અમેરિકામાં નરેન્દ્ર મોદીનો કાર્યક્રમ ભવ્ય રહ્યો હતો. તે પછી વધારે મુલાકાતો અમેરિકાની તેમણે લીધી છે, પણ ટ્રમ્પ સરકારની નીતિઓ ભારતને અનુકૂળ થાય તેવી નથી. ઇમિગ્રેશનના મામલે સૌથી વધુ મુશ્કેલીઓ ભારતીયોને થાય છે. એચ-1બી વીઝા પર પ્રતિબંધોથી સૌથી વધુ નુકસાન ભારતને થયું છે. તેમણે ટ્રેડ વૉર શરૂ કરી છે, તેનો સામનો ચીન પોતાની રીતે કરી રહ્યું છે, પણ ભારત મેન્યુફેક્ચરિંગમાં એટલું સ્ટ્રોન્ગ નથી કે અમેરિકા સામે તેમાં લડી શકે.